b'\n_START_ARTICLE_\nLoituma\n_START_SECTION_\nHistoria\n_START_PARAGRAPH_\nLoituma perustettiin vuonna 1989 nimell\xc3\xa4 J\xc3\xa4ykk\xc3\xa4 Leip\xc3\xa4, kun yhtyeen j\xc3\xa4senet aloittivat opintonsa Sibelius-Akatemian kansanmusiikin osastossa. Alun perin seitsenj\xc3\xa4seniseen yhtyeeseen kuuluivat my\xc3\xb6s laulaja Sanna Kurki-Suonio ja laulaja, viulisti Tellu Turkka, jotka my\xc3\xb6hemmin liittyiv\xc3\xa4t ruotsalaiseen Hedningarna-yhtyeeseen. J\xc3\xa4ykk\xc3\xa4 Leip\xc3\xa4 -yhtyeeseen kuului my\xc3\xb6s ly\xc3\xb6m\xc3\xa4soittaja ja puhallinsoittaja Nikko Prauda. Loituman laulaja Anita Lehtola-Tollin on my\xc3\xb6s ollut Hedningarna-yhtyeen j\xc3\xa4sen. Yhtye muutti nimens\xc3\xa4 Loitumaksi it\xc3\xa4suomalaisen Loituma-j\xc3\xa4rven mukaan, jotta nimi vastaisi paremmin musiikkityyli\xc3\xa4._NEWLINE_Loituman musiikilliset l\xc3\xa4hteet ovat suomalaisen kansanmusiikin kerrostumat muiden musiikintyylien vaikutteiden v\xc3\xa4ritt\xc3\xa4ess\xc3\xa4 yhtyeen j\xc3\xa4senien s\xc3\xa4vellyksi\xc3\xa4 ja sovituksia. T\xc3\xa4rkeimm\xc3\xa4t vaikutteet ovat kantele- sek\xc3\xa4 lauluperinne. Sanoituksien l\xc3\xa4htein\xc3\xa4 ovat muun muassa Kalevala ja Kanteletar.\n_START_SECTION_\nMuuta\n_START_PARAGRAPH_\nLoituman ensimm\xc3\xa4isen levyn kappaleen "Ievan polkan" osa kuuluu taustalla lyhyess\xc3\xa4 flash-animaatiossa (yleens\xc3\xa4 nimell\xc3\xa4 Loituma Girl tai Leekspin), joka sai huomiota Internetiss\xc3\xa4 2006. Internethuomion my\xc3\xb6t\xc3\xa4 Loitumaa pyydettiin esiintym\xc3\xa4\xc3\xa4n stand up -koomikko Pablo Franciscon Ruotsin kiertueelle syyskuussa 2006. Yhtye esitti show\xe2\x80\x99n aluksi Ievan polkan Malm\xc3\xb6ss\xc3\xa4, Tukholmassa ja G\xc3\xb6teborgissa.'